Fona skal lukke 25 butikker for at overleve, mens 31 butikker får lov til at fortsætte driften. Det skriver selskabet bag den kendte elektronikkæde i en pressemeddelelse.

Lukningen vil ske over de næste få måneder og betyder, at godt 300 ud af 975 medarbejdere må opsiges.

- Planen indebærer, at der sker en tilpasning af virksomhedens størrelse igennem lukning af butikker og dermed opsigelse af en række medarbejdere, skriver advokaterne, der arbejder for at genoprette Fona, i meddelelsen.

Fona gik den 1. februar i betalingsstandsning. På et møde i skifteretten i går godkendte kreditorerne en plan for virksomhedens videre drift.

Læs også : Fona overlever i første omgang

Driften af de øvrige butikker fortsætter uændret. Nu er man så i gang med at finde nye investorer.

- Der har været en fin interesse, og vi har to forhandlinger i gang, som vi forventer, der kommer noget positivt ud af. Der er en tro på, at det her kan lykkes, siger Pernille Bigaard, som er rekonstruktør og advokat.

- Vi forventer at have en afklaring indenfor de næste fire uger, lyder det.

Blandt butikslukningerne er prominent placerede butikker som Fona Nørreport, Fona Amagercentret, Fona på strøget i Aarhus og Fona i Odense centrum. Også Aalborg, Vejle, Viborg, Fredericia, Sønderborg, Horsens og Holstebro mister deres Fona-butik.